ኣሜሪካ `ጽልዋኣ ኣብ`ቲ ቦታ እተረጋግጸሉ ካልእ ኣማራጺታት ከምዘለዋ` ከምዝተነገራ እስራኤል ገሊጻ። እንተኾነ ግን `መቐን ጊዜን ኣተገባብራን ሳዕቤናትን ናይ`ቲ ምስሓብ ከተጽንዖ ምዃና`ኣፍሊጣ። ኣፈኛ ሚኒስትሪ ጉዳያን ወጻኢ ሩስያ ማሪያ ዛኻሮቫ ድማ እቲ ውሳነ ናይ ኣሜሪካ ኣብ ምፍታሕ ሽግር ሶሪያ `ሓቀኛን ርግጸኛን ፖለቲካዊ መፍትሒ` ከምጽእ ይኽእል`ዩ ኢላ። ፕረሲደንት ትራምፕ ምስሓብ ሰራዊት ሃገሩ ካብ ሶርያ ካብ ነዊሕ እዋን ኣትሒዙ ዝኣተዎ ቃል`ዩ። እዚ ናይ ሕጂ መግለጺ ግን ንገለ ናይ ባዕሉ ሰብ-ስልጣናት ከይተረፈ ከየገረሞም ኣይተርፍን። `ዕጡቓት ዳዕሽ ክጠፍኡ`ዮም ዝበለ ሰብ የለን። ክሳብ ክንድኡ የዋህ ዝኾነ ሰብ የለን። ስለ`ዚ ድማ ኣብ`ቲ ቦታ ሰላም ንምስፋን ክንጸንሕ ኢና` ኢሉ ፍሉይ ኣማኻሪ ፕረሲደንት ኣብ ጉዳያት ዓለማዊ ጥምረት ንምጥፋእ ዳዕሽ ብረት ማክጋርክ ኣብ ዝሓለፈ ሰሙን ኣብ ዝሃቦ መግለጺ። እቲ ምስሓብ ሰራዊት ምስ ተነግረ፡ ሚኒስትሪ ጉዳያት ወጻኢ ኣሜሪካ ዝህቦ መዓልታዊ ጋዜጣዊ መግለጺ ብረቡዕ ብሃንደበት ኣቋሪጽዎ። ሓደ ካብ ደገፍቲ ፕረሲደንት ትራምፕ ኣብ ባይቶ ድማ ኣባል ናይ`ታ ንጉዳያት ሰራዊት እትከታተል ኮሚቴ ሪፓብሊካን ሰኔተር ሊንድሰ ግራሃም እቲ ምስሓብ ሰራዊት `ምስ ናይ ኦባማ ዝመሳሰል ዓቢ ጌጋ` ኢሉዎ። ብተኸታታሊ ኣብ ትዊተር ኣብ ዘስፈሮም ጽሑፋት ድማ ዳዕሽ `ኣይተሳዕረን` ብምባል፡ ምስሃብ ሰራዊት ኣሜሪካ `ንመሻርኽትና ኩርዲ ኣብ ሓደጋ ከውድቖም`ዩ` ኢሉ። ቱርኪ ኣንጻር`ቶም ኣብ ሰሜናዊ ሶሪያ ዓስኪሮም ዝርከቦ ሚሊሽያ ኩርዲ መጥቃዕቲ ንምፍናው ትዳሎ ከምዘላ ኣብ`ዚ ሰሙን`ዚ ገሊጻ ነይራ። እቲ ጉጅለ ሚሊሻ መሻርኽቲ ወፍሪ ኣሜሪካ ኣንጻር ዳዕሽ`ዩ። ኣፈኛ መንግስቲ ብሪጣኒያ ድማ፡ እዚ ሓድሽ ምዕባለታት `መፈጸምታ ናይ`ቲ ዓለማዊ ጥምረት ኣንጻር ዳዕሽ ይኹን ወፍሪታቱ ኣየመልክትን` ኢሉ። ብሪጣንያ `ነባሪ ስዕረት` ዳዕሽ ንምርግጋጽ `ውፍይቲ ኮይና ከምትቕጽል` ድማ ኣረጋጊጹ። `ብዙሕ ክግበር ዘለዎ ነገር ኣሎ፡ ነቲ [ዳዕሽ] ከዝዕቦ ዝኽእል ሓደጋ ድማ ክንዝንግዖ የብልናን` ኢሉ እቲ መግለጺ መንግስቲ ብሪጣኒያ። `ኣብ ባይታ ዘሎ ምዕባለታት እንዳተኸታተልና፡ ንኣሜሪካ ወሲኽካ ምስ መሻርኽትና ኮይንና ሸቶታትና ብኸመይ ከምንወቅዕ ምምክኻርና ክንቅጽል ኢና` ድማ ኢሉ። ሕንፍሽፍሽ ፖሊሲ ኣሜሪካ?
